তিনি শুধু মাঠে গিয়ে দলের সমর্থনে গলাই ফাটান না, ম্যাচ হারলে বসে পড়েন ক্রিকেটারদের মানসিকভাবে চাঙ্গা করতে। টিম মালকিন প্রীতি জিন্টাকেই তাই দলের মেন্টর হিসাবে চিহ্নিত করে ফেলেছেন কিংগস ইলেভেন পঞ্জাব দলের ক্রিকেটারেরা। 
দলের অন্যতম সদস্য তথা জাতীয় টেস্ট দলের উইকেটকিপার ঋদ্ধিমান সাহা বুধবার বলছিলেন, ‘‘আমরা জিতলে প্রীতি অভিনন্দন জানান। সে তো প্রায় প্রত্যেকেই করে থাকে। কিন্তু দল হারলে যেভাবে উনি পাশে দাঁড়ান, মনে রাখার মতো।’’ কীভাবে? ঋদ্ধি বলছিলেন, ‘‘দল হারলে টিমহোটেলে বৈঠক করেন প্রীতি। সেখানে প্রত্যেক ক্রিকেটারের সঙ্গে আলাদা করে কথা বলেন। কার কোথায় সমস্যা হচ্ছে, আর কী কী করা উচিত— সমস্ত কিছু জানতে চান। এমনভাবে উদ্বুদ্ধ করেন যে, প্রত্যেকেই অনেক চাপমুক্ত হয়ে পরের ম্যাচে মাঠে নামতে পারে।’’